trompettræ
Trompettræ, Cecropia, slægt af hurtigtvoksende pionerplanter med ca. 75 arter i nældefamilien, udbredt i regnskovsområderne i tropisk Amerika. Bladene er store og ofte hånddelte. Blomsterne sidder i tætte, hovedformede stande. Arterne har støtterødder, og grenene er ofte hule.
Rummet inden i grenene er opdelt af skillevægge. Rummene har ofte forbindelse med grenens overflade gennem en pore og bebos hyppigt af myrer, der lever af olieholdige hår ved foden af bladene. De faste beboere angriber andre myrearter, især bladskærende arter.